**KOMITETI SEKTORIAL NË MIKPRITJE DHE TURIZËM**

## 04.05.2023 |11.00-13.30*|* Tiranë Shqipëri

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|

|  |  |
| --- | --- |
| Organizuesi: | AKAFPK dhe BERZH |
| Takimi: | nr. 1 |
| Moderimi: | Ejvis Gishti |
|  |  |

 |  |

# Çështjet:

## ***Mirëseardhja dhe prezantimi i pjesëmarrësve***

Fjala hapëse e këtij takimi u mbajt nga **znj. Ejvis Gishti**, Drejtor i Përgjithshëm i AKAFPK-së, e cila u uroi mirëseardhjen pjesëmarrësve në takimin e parë të këtij Komiteti. Ajo falënderoi anëtarët e Komitetit Sektorial që kanë dhënë kontributin e tyre si aktorë të rëndësishëm në sektorin e Mikpritjes dhe Turizmit dhe një pjesë e tyre edhe si bashkëpunëtorë të hershëm të AKAFPK-së. Znj. Gishti theksoi se, Komiteti Sektorial është një mekanizëm që synon t’i shërbejë ofertës së arsimit dhe formimit profesional, po aq sa dhe tregut të punës. Falë mbështetjes së Ministrisë së Financave dhe Ekonomisë në procesin e jetësimit të Komiteteve Sektoriale, u bë i mundur ngritja e këtij Komiteti. Znj. Gishti shtoi se, ka një interes të madh për produktet e këtij Komitetit, pasi turizmi dhe mikpritja është një nga prioritetet e zhvillimit ekonomik të vendit dhe ky Komitet do të shërbejë për zhvillime të mëtejshme në këtë sektor pas identifikimit të nevojave të tregut të punës. Në vijim, ajo falënderoi BERZH (Banka Evropiane për Rindërtim dhe Zhvillim) për mbështetjen e vazhdueshme në këtë proces dhe realizimin e këtij takimi.

Pas përfundimit të fjalës nga znj. Gishti, fjalën e mirëseardhjes e mori **znj. Esmeralda Shehaj** - përfaqësuese e BERZH, e cila i uroi të gjithëve shumë suksese në këtë iniciativë të ndërmarrë dhe për pjesëmarrjen në këtë Komitet. Ajo theksoi se, BERZH ka përkrahur vazhdimisht zhvillimin e politikave të reja në vend, që synojnë fuqizimin e institucioneve. Ngritja e këtij Komiteti Sektorial është një iniciativë shumë e mirë për të adresuar mospërputhjet e aftësive me tregun e punës theksoi ajo. Ndaj është shumë e rëndësishme nxitja e sektorit privat për t’u dëgjuar dhe për të qenë pjesë aktive e politikave që ndërmerren. Znj. Shehaj përfundoi fjalën e saj duke siguruar se, BERZH do të ofrojë mbështetje dhe nxitje për anëtarët e Komitetit Sektorial që kontributi i tyre të jetë sa më i vlefshëm. Në funksion të kësaj, BERZH aktualisht është angazhuar në realizimin e një studimi për të evidentuar nevojat e tregut të punës në fushën e mikpritjes dhe turizmit, studim që do i vendoset në dispozicion Komitetit Sektorial për të diskutuar, analizuar, ndërvepruar dhe marrë vendime lidhur me kualifikime të reja profesionale ose rishikime të atyre ekzistuese, duke përmirësuar kështu ofertën aktuale të arsimit dhe formimit profesional.

Më pas takimi vazhdoi me prezantimin e anëtarëve të KS të Mikpritjes dhe Turizmit, për tu njohur më tepër mes tyre, duke treguar shkurtimisht institucionin që përfaqësonin, eksperiencat e mëparshme dhe pritshmëritë e tyre për punën e këtij Komiteti.

1. ***Prezantimi i kuadrit ligjor për Komitetet Sektoriale***

Në pjesën e dytë të takimit, **znj. Diana Xhelili**, në cilësinë e kryetares së Sekretariatit Teknik të Komitetit Sektorial për Mikpritjen dhe Turizmin prezantoi anëtarët e këtij Komiteti shkurtimisht me objektivat dhe kuadrin ligjor të Komiteteve Sektoriale, funksionet dhe rezultatet e pritshme nga funksionimi i KS, si dhe rolin e Sekretariatit Teknik, fushën e veprimit, objektivat, funksionet dhe aktivitetet e tij lidhur me këtë Komitet Sektorial.

Në përfundim të këtij prezantimi, **znj. Matilda Naço** shtoi se, një nga problematikat që ka hasur gjatë ushtrimit të detyrave të saj ka qenë mungesa e informacionit dhe të dhënave sistematike. Ajo theksoi se është e nevojshme të ketë të dhëna të tilla të sakta dhe **studimi i nevojave të tregut të punës është një produkt i rëndësishëm në këtë kuadër**. **Znj. Naço** kërkoi të kuptonte më tepër mbi produktet që priteshin nga ky Komitet dhe nivelin e ndikimit të vendimmarrjes nga ana e tyre. Ajo pyeti në rastin se, një vendim i Komitetit implikonte ndryshime ligjore a do të ishte kjo e mundur?

**Znj. Ejvis Gishti** tha se, vendimet që Komiteti do të merrte, pas analizimit të studimit për nevojat e tregut të punës, për kualifikimet profesionale do të pasqyrohen në Katalogun Kombëtar të Kualifikimeve, me miratim të ministrit përgjegjës për arsimin dhe formimin profesional pas propozimit nga AKAFPK. Znj. Gishti, theksoi se, Kualifikimet Profesionale, që do të propozohen do të validohen nga Komiteti Sektorial, në fund të procesit të hartimit të tyre. Gjithashtu, nëse Komiteti Sektorial do të ketë nevojë për informacione të mëtejshme mbi politika të caktuara që lidhen direkt ose indirekt me fushën dhe janë jashtë kompetencave të AKAFPK-së, do të vijnë të ftuar që mund të ndihmojnë anëtarët e KS.

1. ***Prezantimi i Kornizës Shqiptare të Kualifikimeve***

**Znj. Ejvis Gishti**, prezantoi në vijim Kornizën Shqiptare të Kualifikimeve (KSHK) duke njohur anëtarët me sistemin shqiptar të kualifikimeve, me mënyrën si është e organizuar KSHK në nivele, si e lehtëson ajo kalimin horizontal dhe vertikal përgjatë niveleve. Gjithashtu, u theksua rëndësia që ka realizimi i procesit të referencimit të KSHK me Kornizën Evropiane të Kualifikimeve (KEK), proces i finalizuar me sukses në 2021, që lehtëson njohjen e ndërsjellët të kualifikimeve profesionale mes vendeve të Evropës dhe lëvizshmërinë e forcës punëtore.

1. ***Prezantimi i Rregullores për funksionimin e Komiteteve Sektoriale***

Në pjesën e katërt të këtij takimi, anëtarët e Komitetit Sektorial u njohën me rregulloren për funksionimin e KS. **Znj. Aida Hoxha**, në cilësinë e juristes pranë AKAFPK-së, njohu anëtarët me qëllimin e krijimit të KS, parimet e funksionalitetit të këtij Komiteti, drejtimin e veprimtarisë së tij, organizimi dhe zhvillimi i mbledhjeve, zëvendësimin e një anëtari dhe bazën ligjore për masën e shpërblimit të tyre.

## **Zgjedhja e Kryetarit të KS për Mikpritje dhe Turizëm dhe përcaktimi i agjendës për takimin e ardhshëm**

Në përfundim të këtij takimi, **znj. Gishti** kërkoi nga anëtarët propozimet e tyre për kryetarin e këtij Komiteti. **Z. Fatos Cerenishti** propozoi z. Rrahman Kasa si kryetar, duke theksuar veprimtarinë e gjatë dhe shumë të rëndësishme të z. Kasa në zhvillimin e fushës së turizmit dhe si përfaqësues i një ndër mekanizmave më të rëndësishëm në këtë fushë. Të gjithë anëtarët e tjerë mbështetën propozimin e z. Cerenishti dhe votuan në unanimitet zgjedhjen e z. Kasa, si kryetar të Komitetit Sektorial, edhe pse në mungesë të tij.

Për agjendën e takimit të ardhshëm u propozua që të fillonte puna me njohjen e studimit për nevojat e tregut të punës në fushën e mikpritjes dhe turizmit, studim ky i mbështetur nga BERZH, të diskutohej mbi mënyrat e fuqizimit të mëtejshëm të bashkëpunimit mes biznesit dhe institucioneve të arsimit dhe formimit profesional dhe prezantimi i disa masave që po ndërmerr MAS dhe MFE për rritjen e bashkëpunimit të institucioneve arsimore me biznesin.

***Konkluzione***

* Studimi i nevojave të tregut të punës në fushën e mikpritjes dhe turizmit është një produkt i rëndësishëm dhe shumë i nevojshëm për punën e Komitetit Sektorial dhe për përmirësimin e ofertës së arsimit dhe formimit profesional në këtë fushë.
* BERZH do të mbështesë punën e Komitetit Sektorial për ngritjen e kapaciteteve që kontributi i tyre të jetë sa më i vlefshëm.
* Vendimet që do të merrte Komiteti Sektorial lidhur me kualifikimet profesionale, pas analizimit të studimit për nevojat e tregut të punës, do të pasqyrohen në Katalogun Kombëtar të Kualifikimeve.
* Kualifikimet Profesionale, që do të propozohen nga Komiteti do të validohen prej tij, në fund të procesit të hartimit të tyre.
* Z. Rahman Kasa do të jetë kryetar i Komitetit Sektorial të Mikpritjes dhe Turizmit.